"Tuld ma tulin viskama maa peale." Luuka 12:49
One Way - Üks tee
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Nii algas One Way saade.
Nagu tavaliselt, toodab saadet misjoniühendus One Way Mission.
Tere tulemast saatesse!
Täna on meil külaline Malawist - Marianne Raatikainen Masamba,
kes juhib oma mehe Mac'iga meie tööd Nkhulambe orus.
Õpetusosas kõneleb täna Tapani Suonto.
One Way alustas Malawis tööd 2006. aastal,
kui maal puhkes näljahäda.
Alguses andsime katastroofiabi, kuid see laienes kiiresti,
kui 2006. aasta sügisel käis seal ära meie esimene tiim.
Marianne Raatikainen-Masamba on meie tööpostil Kulambe orus
keskne isik.
Marianne on täna meiega stuudios.
- Oled talvepuhkusel. Tere tulemast saatesse!- Aitäh.
- Malawis on viimased aastad tehtud palju ehitustööd.
Räägi palun, mis on juba valmis ja mis parajasti käsil.
- Ehitusprojekt on olnud algusest peale osa meie tööst.
Loodetavasti saame tänavu ehitusprojektis vaheaja võtta,
et jõuaksime keskenduda ka teistele töödele.
Siiani on valmis saanud kliinik, mille juures valmis äsja
tuberkuloosiruum ja koolerakatusealune.
Valmis on saanud ka suur lastekodu.
- Vabandust, et katkestan, täpsusta,
mis on tuberkuloosiruum ja koolerakatusealune?
- Meil tehakse tuberkuloositeste ja tervishoiuametnikud soovitasid
seda mitte teha kliinikuhoones, kuna tuberkuloos on väga nakkav.
Seetõttu ehitati kliiniku lähedale tuberkuloosiruum.
Eelmisel aastal tegelesime esmakordselt koolerajuhtumitega,
mida samuti ei tohi kliinikusse tuua.
Eelmisel aastal kasutasime hädaabinõusid,
kuid nüüdseks on ehitatud korralik koolerakatusealune,
kuhu viiakse paranema koolerapatsiendid.
Valminud on ka lastekodu,
suur söögisaaliga köögihoone kõikide kasutuseks,
misjonimaja Soome ja teiste maade külalistele
ning korter personali tarbeks.
Samuti on meil olemas kirikuhoone.
- See on juba üsna suur küla.
Kas lastekodus on juba ka orbe?
- Oleme oodanud juba paar aastat riigilt luba selle avamiseks.
Jõulupühade ajal tuli kohale sotsiaalametnikke
ja ministeeriumi esindaja ning nad ei näinud mingit põhjust
lastekodu avamist edasi lükata, kuid see vajab siiski
presidendi 'jah'-sõna.
Ise olen nende aastate vältel näinud, et seni hooldusvanemate juures
elavate laste eest hoolitsetakse palju paremini,
kui nad on hooldusprojekti osa.
Paljud lapsed, keda kavatsesime varem lastekodusse võtta,
ei vajagi seda enam.
See viivitus on aidanud näha, kes lastekodu tõesti vajavad ja kes mitte.
- Teie mõju küla kogukonnale on ilmselt samuti tugevam,
kui lapsed osalevad ristilapseprogrammis.
- See on ka Malawi poliitikale omane, et ühiskond toetab nii kaugele
kui võimalik, ja need, kellel kedagi ei ole,
tulevad lõpuks lastekodusse.
Lastekodu pole aga tühjalt seisnud.
Seal on hetkel emadekliinik, kus jälgitakse raseduse kulgu,
tehakse HIV-teste ja antakse vastavat nõu.
Seal on invaliidide töökoda, seal elab meditsiinipersonal
ja seal on ööbinud ka Soome külalised.
- Varsti sinna orbe enam ei mahugi.
- Tundub küll jah.
- Korda veel korra, mida kõike One Way Malawis teeb.
- Seoses lastekodutööga külades, toimuvad meil koosolekud.
Püüame käia igas külas kord kuus,
kus lapsed saavad vaimulikku ja muud õpetust,
lapsi ja peresid toidetakse, nad saavad kooliraha,
moskiitovõrke, tekke ja muud vajaminevat.
Parandame ka majade katuseid.
Uue haruna on käivitunud töö invaliididega,
mida on seni tehtud vähehaaval, kuid eelmisel sügisel sai see uut hoogu,
kui Soomest oli kohal noor naine, kes oskas õmmelda,
ja me alustasime õmblustöökojaga.
Ostsime jalg-õmblusmasinaid ja nüüd valmistatakse seal
ilusaid Aafrika kotte.
Invaliidid saavad töö eest veidi elatusraha.
Samas tehakse seal ka muud käsitööd, puutööd,
valmistatakse invaliididele abivahendeid -
ratastoole, karke, ja antakse ka toiduabi.
Samuti on meil AIDS'i tugirühm, mis on minu lemmiktegevus.
Seal on hetkel ligi 200 liiget, kes kogunevad oma külades
iga nädal väikerühmadena.
Kord kuus toimub suur vaimne koosolek,
kus ka süüakse koos.
Ravi vajavad HIV-positiivsed saavad sealt reisiraha,
kui teevad veidi kergemat tööd, või teevad seda nende lähedased.
Kõik osalevad töös veidi,
et nad ei peaks üksnes armuannist elama.
- Kas sa külastad pidevalt neid väikesi AIDS-rühmi?
- Aeg-ajalt. Seal käib vahel ka maakonna tervishoiuametnik.
Ka mina olen neis kõigis käinud.
Kui toimub suur koosolek, annab ka meditsiiniassistent
meditsiinilisi juhtnööre.
Lisaks on meil kogudusi nii Malawis kui Mosambiigis
ja nendega seotud pastorikool.
Inglise pastor Matthew Armstrong käib neid 4 korda aasta koolitamas.
Kohalike külade põõsapastoritel puudub koolitus,
nad lihtsalt usuvad Jeesust ja oskavad lugeda.
Selle alusel pastorid valitaksegi.
Kas mainisin juba kliinikut? See on töötanud juba algusest peale.
Hetkel töötab see juba teist kolm-aastakut
Soome Välisministeeriumi toetusel.
Seal käib palju rahvast - üle 3000 patsiendi kuus.
Seal on vaid üks meditsiiniassistent ja üks õde
ning erinevaid ülesandeid on õpetatud ka kohalikele elanikele.
Ka maakond lööb töös kaasa - nad peavad ülal nõuandlat,
korraldavad vaktsineerimisprogramme, neilt saame ka moskiitovõrke,
malaariaravimeid.
Unustasin mainida ka erinevate koguduste kogudusi.
- Teete tööd ka Mosambiigis.
- Jah. Ka Mosambiigis teeme kliinikutööd -
oleme senini varustanud neid ravimitega
ja korraldanud esmaabikoolitusi.
Hetkel on käsil kliiniku ehitamine.
Mosambiigi ametnikud, kelle soovitusel kliinikut ehitame,
on lubanud, et kui hoone valmib, ei pea me enam ravimeid tooma.
Aga vaatame, kuidas läheb.
- Teete tohutul hulgal erinevat tööd.
Ka Soomest käib teil pidevalt misjonigruppe, kas pole?
- Jah. Kui olin seal alguses mõned kuud,
nägin vaevu ühtegi valget inimest
ning olin pidevalt üksinda suure tähelepanu objektiks,
see on nüüd õnneks möödas.
Meil käib peaaegu vahetpidamata Soome külalisi.
Eelmisel sügisel käis septembrist kuni detsembri keskpaigani
üks tiim teise järel ja vahel jäi mõni ka pikemaks.
Sama jätkub ka tänavu kevadel.
Lahkun ülehomme ja kohe saabuvadki külalised
ning nii jätkub see juuni keskpaigani.
Tiimid on suureks rõõmuks ja abiks.
Isegi kui peab tegelema nende programmi ja toitlustusega,
saab jagada neile ülesandeid - nad peavad koosolekuid orbudele
ja teevad muud, nii et nad on suureks õnnistusabiks.
Tore, et jaksavad ja tahavad tulla.
- Kindlasti õnnistab see ka tiimi, kes toovad inspiratsiooni
ja nägemust meile siia kodumaale, Soome.
- Jah. Ma ei tahaks öelda, et lausa igaüks kes tahab,
aga tere tulemast Malawisse.
- Aitäh, Marianne. Oled teel tagasi ja tuled suvel
koos abikaasa Mac'iga suvepuhkusele Soome.
Õnnistatud reisi! - Aitäh!
Järgneb Tapani Suonto õpetus, mis lindistati veebruaris
meie pühapäevasel peol, kus ta rääkis teemal -
"Kelle seltskonnas sa liigud?"
Apostlite tegude 4. peatükk, salmid 12-13 -
loen sealt väikese lõigu.
"Kui nad Peetruse ja Johannese julgust nägid ja teada said,
et nad on kirjatundmatud ja õppimatud mehed,
imestasid nad väga."
Oled ehk kuulnud kunagi loo väikesest poisist,
kes eksis koolihoovi ja mängis seal oma ämbri ja labidaga.
Koolikell helises, paarsada kooliõpilast jooksis hoovi
ja piiras 3-aastase poisi ümber ning keegi küsis:
"Kes sa selline oled?"
Poiss vastas väriseva alahuulega: "Mina olen inimene."
Elu oleks lihtne, kui võiksime olla rohkem kui inimesed.
Paljud taotlevad seda.
Nii mõnigi tahaks olla superinimene.
On hea usus kasvada ning omada Jumala võidmist
ja armuande, kõike, mida Issand annab.
On hea seda kõike taotleda, kuid tuleb meeles pidada,
et Jumal lõi meid kõiki inimesteks,
mitte ingliteks või vaimolenditeks.
On Jumala tahe, et oled väike, nõrk, jõuetu, haavatav
ja sellisena vajad hädasti Jumalat.
Jumal lõi sind inimeseks.
Kui narkomaan elab omal tahtel narkouimas,
ei mõista ta tegelikult midagi inimese nõrkusest.
Alles siis, kui ta tahab patust vabaneda,
parandada meelt, hakkab ta mõistma,
kui nõrk ja jõuetu ta inimesena on.
Kui räägin nõrkusest, ei kaitse ma sellega patus elamist.
Alles siis, kui tahame elada puhast elu
ja järgida tõsimeeli Kristust, mõistame,
kui nõrgad me oleme ja kui palju vajame Jeesust.
Kui oled kogenud end võitluses nõrgana ja jõuetuna
tihti ja erinevates olukordades, pea meeles, et sa ei ole ainus.
Oleme kõik nõrgad, oleme kõik väikesed.
Seepärast ütleb Piibel: see, kes arvab end seisvat,
vaadaku, et ta ei langeks.
Paljud tahaksid olla rohkem kui inimesed,
otsekui inglid ja elada üleloomulikkuses.
Vahel imestan selle üle, miks tahame inimestena inglid olla,
kuna inglid ei ole meist kõrgemal.
Piibli sõnul on inglid meie teenijad: eks nad kõik ole teenijad vaimud,
läkitatud abistama neid, kes õndsuse pärivad?
Piibli sõnul mõistame meie inglite üle kohut.
Sa ei ole vähem väärt, kuigi sa ei saa elada üleloomulikus,
kuna Jumal on loonud sind inimeseks.
Seepärast tahan sulle öelda: ole südamerahus inimene,
see, kelleks Jumal sind on määranud.
Kas mäletate, kuidas Paulus reisis tormisel merel mitmeid päevi
ja tema elu oli ohus.
Ta ei öelnud keset merd, et see on nõme, nüüd aitab;
ta ei tõusnud püsti ega läinud mööda merd kõndides koju.
Paulus oli inimene, ja kuigi ta oli võimas mees
ja tegi vägevaid tegusid, pidi ta merel üksi ulpima,
kuna Jumal oli seda lubanud.
Paulus nägi vahel nälga.
Ta ei suutnud seda elukriisi hetkega muuta
ja pidi olema näljane.
Kui asusin noormehena evangelistina jumalariigi tööle,
tundsin esimestel kuudel ja aastatel end tohutult nõrga ja jõuetuna.
Arvasin siis, et see on ilmselt ajutine
ja muutub peagi.
Teised näisid nii tugevate, enesekindlate ja visadena
ning nende jutlustest jäi mulje, et inimesele on kõik võimalik,
siis olen mina ilmselt erand;
kuid küllap Jumal peatselt halastab ja minagi saan tugevaks ja võimsaks.
Tunnen end täna veelgi nõrgemana kui siis noorena.
Paljud kujutlused enda jõust on eluteel maha varisenud.
Kord rääkis üks sõber, kelle kaudu Jumal oli palju haigeid tervendanud,
et isegi kui Issand teda haigete tervendamiseks kasutab,
ei tea paljud, et ta on ise poolkurt.
Jumal ei olnud teda kunagi parandanud,
kuid kasutanud teda armuandide kaudu.
Kord tuli üks mees hingehooldusele,
rääkisime tema probleemidest ja ütlesin,
et minulgi on sama probleem olnud.
Ta imestas tõsiselt, et minulgi on probleeme.
Paljud arvavad seda nende kohta, kes Jumala Sõna kuulutavad
ja teisi õpetavad, et me ei tea elust midagi,
kuna meil pole mingeid hädasid, muresid ega probleeme.
Just nende kaudu kasvatab Jumal meid teisi inimesi teenima.
Üks jutlustaja rääkis tohututest imedest oma koosolekutel.
Need olidki imelised asjad ja Jumal tegi Tema kaudu suuri imesid.
Ta jättis aga rääkimata, et imed, mida ta Soomes ringi reisides tegi,
toimusid 20 aastat tagasi.
Neid ei juhtu iga päev.
Võime aga jätta kantslist mulje, et mõnede elu on ainult ime -
elu üleloomulikus sfääris.
Võib juhtuda ka nii, nagu ühe pastoriga,
et kui ta haigeks jäi, läks ta haiglasse vale nime all,
et keegi ei saaks tema haigestumisest teada.
Ta oli jätnud endast nii võimsa ja väelise mulje.
Kui rääkisin kord ausalt inimlikkusest,
solvus minu peale üks mees ja ütles mulle pärast koosolekut,
et imed juhtuvad tõepoolest: tema olevat kord tormi vaigistanud.
Ma ei eitagi seda, ka seda võib juhtuda.
Jumal teebki suuri asju, ma ei taha seda alahinnata.
Kuid kui palju torme on jäänud vaigistamata?
Kui vaigistame ühe-kaks tormi, kui Jumal teeb mingi suure ime,
siis üldiselt käib meie elu siiski keset torme ja paduvihma
ning peame elama inimese elu.
Miks tahan täna rõhutada ja rõhutan tihti meie inimlikkust?
Kui rõhutame liiga palju inimese suurust, jõudu,
inimese võimet üleloomulikkusele, tunnevad kuuljad lootusetust.
Nad tunnevad, et on endiselt väiksed inimesed,
kelle tormid ei vaibu, isegi kui nad käsivad,
kes ei suuda kuidagi tugevamaks muutuda,
ükskõik, mitmeid aastaid nad on üritanud.
Seetõttu tahan täna öelda:
oleme kõik väikesed, jõuetud, nõrgad inimesed,
tugevaid ei olegi olemas.
Isegi kui mõned nii väidavad.
Seetõttu kuulub kogu au Jumalale.
Meie au on olla ausalt inimesed, kuna selleks on meid kutsutud.
Kõik, mis on Jumalast, ja mida peame taotlema -
Piibel käsib taotleda armuande, täituda Vaimuga -,
taotleme seda kõike ka kaines kristluses
ja viime seda ellu koguduse ühises elus;
kõik, mis meile on Jumala armust antud,
aitab meil kogeda oma väiksust.
See ei tee meid suurteks, vaid väikesteks.
Jesaja ütles: "Häda mulle, sest ma olen kadunud;
sest ma olen roojane mees huultelt ja elan roojaste huultega rahva seas,
sellepärast, et mu silmad on näinud kuningat, vägede Jehoovat!"
"Kui ma teda nägin, siis ma langesin maha
tema jalge ette nagu surnu.
Ja ta pani oma parema käe mu peale ja ütles mulle:
Ära karda, mina olen esimene ja viimane."
Tõelist elavat Jumalat kohanu pole kunagi suur.
Ta muutub Elava Jumala ees väga väikeseks.
Jumal teeb meid väikeseks, et Tema saaks olla suur.
Mooses oli 40 aastat kõrbes, kasvamaks piisavalt väikeseks,
et Jumal saaks Moosese elus suur olla.
Joosep oli aastaid vanglas, muutumaks piisavalt väikeseks,
et Jumal saaks teha temast Egiptuse valitseja.
Taavet oli mitmetes võitlustes ja Sauli tagakiusamise all,
et muutuda Jumala teenimiseks piisavalt väikeseks.
Johannes elas vangina Patmose saarel veel vanaduseski,
et muutuda Ilmutuseraamatu kirjutamiseks piisavalt väikeseks.
Nad kogesid inimese nõrkust, kuid Jumala vägevust ja suurust.
Tahan esiteks öelda, et oleme kõik väikesed inimesed.
Teiseks, kuna sa oled väike ja nõrk inimene,
on sul täna suured vajadused.
Tulid siia suurte vajadustega ja keegi ei pruugi neid teada.
Vajame kõik hädasti Jumala abi iga päev,
et eluga hakkama saada ja lõpetada oma võidujooks
Jumala lastena.
Kas tead, et Jumal annab selleks abi.
"Aga kui nad Peetruse ja Johannese julgust nägid ja teada said,
et nad on kirjatundmatud ja õppimatud mehed,
panid nad seda imeks ja tundsid nad ära,
et nad olid need, kes olid olnud Jeesusega."
Neid tunti kui nõrku, õppimatuid inimesi,
kes polnud midagi erilist saavutanud.
Ei olnud mingit põhjust selliseks enesekindluseks
ja veenvaks esinemiseks,
mida Peetruse ja Johannese puhul nähti.
Küsiti, kust tuleb selline julgus ja muutus matside juures,
kes on täiesti tühised?
Nad tundsid nad ära meestena, kes olid olnud Jeesusega.
Kellega veedame aega, kellega kulgeme inimese argielu?
See on kristlase elus väga oluline.
Seltskond muudab enda sarnaseks.
Igasugune muu seltskond teeb meist nõrgad, jõuetud,
kartlikud ja isegi salakavalad inimesed,
kuid Jeesuse seltskond teeb meid otsekohesteks;
see annab meile jõudu ja teeb meid julgeks,
isegi kui oleme inimestena iseendas kartlikud ja arad.
Isegi kui variseridel, kirjatundjatel ja preestritel oli mitmeid põhjuseid
olla julged ja vägevad, kuna nad olid koolitatud,
haritud ja targad, puudus neil samasugune julgus
Pühas Vaimus.
Neil puudus kindlus, mis võib olla tõelisel jumalasulasel.
Tegelikult olid variserid ja targad südamelt kõverad,
seda ise teadmata.
Õhtu hämardudes, aasta aasta järel öö suunas liikudes,
kus keegi enam tööd ei saa teha, vajame hädasti sedasama julgust
ja kindlust.
Vastus on väga lihtne - ka meie peame olema Jeesusega.
Maailm peab tundma meid kui inimesi,
kes on olnud Jeesusega.
Paljud on läinud ülikooli teoloogiat õppima,
et õppida tundma Elavat Jumalat.
Paljudega on juhtunud väite järgi: "Alustas usus, lõpetas teoloogias".
On kaks ise asja tunda Jumala Sõna või tunda Sõna Jumalat.
Variserid olid uurinud töö poolest Jumala Sõna,
kuid nad ei tundnud Jumala Poega.
Jumal ei ilmu neile, kes Teda uurivad,
vaid neile, kes Teda otsivad.
On hea õppida tundma Piiblit ja vajame ka teoloogiat,
kuid sellest ei piisa, kui tahad tunda Elavat Jumalat.
Alati, kui olen sattunud mõnda elu kitsaskohta
ja kogenud omaenda väiksust mingite võitluste, tormide
või raskuste tagajärjel, olen alati hakanud Jumalat otsima.
Kui muud enam üle ei jää, siis pöördume inimestena
tihti Jumala poole.
Väike inimene hakkab otsima ja janunema Jumala järgi.
Kui oled täna olukorras, kus oled nii väike,
et vajad hädasti Jumalat ja oled tulnud siia
sellise südamehoiakuga, oled õnnelik,
sest Jumal teeb midagi sinu elus.
Tahaksime olla suured, rikkad ja edukad,
kuna sel juhul saaksime hakkama ka ilma Jeesuseta,
ilma Tema abita,
kuid Piibel muutub armsaks nõrkuses.
Paljud meist võivad seda tunnistada.
Kui Jumal lubas meil äärmiselt nõrgaks muutuda,
muutus Jeesus meile väga armsaks.
Matteus kirjutab: "Ja vaata, naine,
kes oli kaksteistkümmend aastat veritõbe põdenud,
tuli tema selja taha ja puudutas tema kuue palistust.
Sest ta ütles iseeneses: 'Saaksin ma vaid puudutada
tema kuube, siis ma pääseksin.'
Aga Jeesus pöördus, nägi teda ja ütles:
'Ole julge, tütar, sinu usk on sind päästnud.'
Ja naine sai terveks selsamal tunnil."
See naine oli inimesena nõrkuse võrdkuju.
Kuid usu kaudu mõistis ta nõrga inimesena, milles on küsimus.
"Kui saaksin vaid puudutada Tema kuue palistust."
Jumala maailm oli selle naise jaoks üllatavalt avatud.
Usu kaudu mõistame, milles on vaimumaailmas küsimus.
Sõjapealiku sulane oli halvatud ja Jeesus lubas teda tervendama minna,
kuid tema ütles: "Ütle ainult sõna, siis mu poiss paraneb."
"Kui Jeesus seda kuulis, imestas ta ja ütles neile, kes teda järgisid:
'Tõesti, ma ütlen teile, mitte üheltki Iisraelis
ma ei ole leidnud nii suurt usku.'"
Usu kaudu oli sõjapealiku maailm avatud,
ta mõistis, milles on küsimus.
Ta seletas Jeesusele ära nähtamatud asjad,
rääkis, kuidas Jeesus tegutses.
Võime mõista ja näha vaimusfääri vaid usu kaudu.
Usu kaudu mõistame, et maailm on loodud Jumala Sõnaga.
Usk kasvab seal, kus ollakse koos Jeesusega.
Jüngrid olid Jeesusega kolm aastat ja nende kohta öeldi,
et nad on need, kes olid olnud Jeesusega.
Nad käisid kolm aastat tihedalt Jeesuse kannul
ja olid kasvanud usus nii tugevaks ning mõistsid vaimset tegelikkust,
nii et olid valmis vallutama kogu maailma Kristusele.
Kolm aastat Jeesusega tegi neist nii võimsad
ja andis neile sellise arusaamise, et ärkamine käivitus võimsa jõuga,
kui Jumal need nõrgad inimesed oma tööle võidis.
Mida tähendab Jeesusega olla?
Esiteks - anname oma elu Kristusele,
saame pääste ja pattude andeksandmise.
Teiseks - elame Jumala Sõna ääres,
Jumala Sõnal on tähtis osa meie eludes
ja meil on Jeesusega igapäevane palveosadus.
Öeldakse, et see, kes pattu teeb, lakkab palvetamast,
ja see, kes palvetab, lakkab pattu tegemast.
Meeleparandus ja puhas elu tulevad Tema ligiolust.
'Tema lähedal' on ilma Jeesuseta võimatu.
Kolmandaks on tähtis sõnakuulelikkus.
See viib meid Jumala tundmisele.
Sõnakuulelikkus on astmelaud nägemise juurde.
Hakkame nägema ja mõistma sõnakuulelikkuse kaudu.
Kord nägi üks naine ilmutuse ja tuli mulle sellest rääkima.
Olin tol ajal väga hõivatud ja tundsin tihti süütunnet
paljude tähtsate asjade ja ülesannete pärast,
et polnud aega tõeliselt palves Issandat oodata
nii nagu teadsin, et oleksin pidanud.
See naine rääkis, et nägi ilmutuses Jeesust,
kes liikus edasi nii hõivatuna, et kuuehõlmad lehvisid.
Ta muudkui jooksis edasi, kuna oli nii palju tööd.
Ja mina jooksin Jeesuse kõrval.
Paljud õpivad tundma Jumalat ja Tema maailmu
evangeliseerimistöös, hoolekandes, misjonipõllul,
tehes seda, milleks Jeesus neid kutsus.
Kui teed oma väikeses kohas seda, milleks Jumal sind kutsub,
siis kõige selle ustavuse ja armastuse tulemusel
hakkavad Jumala maailmad sulle avanema.
Oled Jeesuse lähedal mitte ainult palves ja Sõna uurides,
vaid elades argielu koos Jeesusega ja Teda teenides,
kui täidad igapäevaseid ülesandeid ja kohustusi koos Jeesusega.
Oleme tänagi siin koos mitte ainult üksteisega,
vaid ka Jeesusega.
Kogudus koguneb, et kohata Jeesust ja viibida Tema ligiolus.
Seetõttu on oluline kuuluda elavasse kogudusse.
Üksi on palju raskem uskuda ja usus kasvada, kui koos.
Üks esimesi samme eksituse teel on usklike ühenduse hülgamine.
Nad leidsid, et sellest pole mingit kasu.
Piisab vaid mõnest nädalast või kuust,
kui vaimureaalsus tuhmistub ja arusaamine kaob
ning maailm on su möödudes kaasa viinud.
Seepärast on kogudusele alati vastu seistud.
See on kui tugev kindlus, kuhu võib põgeneda eluvõitluse eest
ning kasvada ühises usus.
Vahel inimesed ütlevad mõne jutlustaja kohta,
et see pole midagi erilist, ta isegi ei prohveteeri kunagi.
Mõni võib arvata, et ei ole midagi erilist,
kuna nende kaudu pole keegi kunagi terveks saanud.
Paljud paluvad, et Jumal annaks väe, et kõik haiged terveks saaksid.
See on iseenesest hea seda taotleda.
Kuid Jumal ei anna tavaliselt kellelegi kõike.
Oled osa Kristuse ihust - võid olla sõrm, jalg, kõrv, silm,
kuid sa ei saa olla kogu ihu.
Kogudus ühiselt on ihu ja meie oleme selle ihu liikmed.
Jumal lõi meid koguduse osaks, mille pea on Kristus.
Jumal lõi sind koguduse osaks, kus inimesed vajavad üksteist.
Oleme endiselt nõrgad, oleme koguduse osa,
kus vajame üksteist.
Ära siis häbene seda, et oled nõrk inimene,
kes vajab teisi.
Usun, et Jumal on koguduse just selliseks loonud -
keegi ei saa üksi õnnistatud ja õnnelikuks.
vaid ühiselt ja koos ilmub Jumal sügavamalt ja tõelisemalt
kui kuskil mujal.
See on Tema tahe.
Jeesus õpetas oma jüngritele kord Meie Isa palvet
ja lõpetas selle lausega: Sinu on riik ja vägi ja au.
Võime küsida, mis siis meile jääb?
Kui kõik see kuulub Talle - riik on Tema, vägi on Tema
ja kõik au kuulub Talle, mis siis meile jääb?
Meile jääb lõpuks siiski inimese osa - tühjad käed
ja süda, mis vajab hädasti elavat Jeesust.
Kõik au kuulub Jumalale.
Kõik abi, vägi, julgus ja õnnistus tuleb meist väljastpoolt.
Oleme endiselt nõrgad ja kõik antakse meile väljastpoolt.
Midagi ei toetu sinule, sinult ei oodata täna midagi.
Kõik on Jeesuses Kristuses.
Vastus kõigile elu võitlustele ei ole mingi uus vägev õpetus,
teooria, mida peaks üritama mõista ja omandada,
et suudaksime usklikena edukad olla.
Eduka uskliku vastus on isik, Jeesus Kristus ise.
Vastus on sõber, kes armastab.
Vastus on vend, kes on iga hetk su kõrval.
Vastus on inimene Jeesus Kristus, kes käis läbi inimese tee
ja surmagi enne kõiki meid.
Ta tunneb meie elu läbi ja lõhki, kuna on käinud inimese teed
ja viib meid kohale, kui jääme Tema lähedale.
Piibel ütleb, et esimene inimene oli maast muldne,
teine inimene on taevast - Jeesus Kristus.
"Ta loobus iseenese olust ning võttis orja näo,
saades inimeste sarnaseks; ja ta leiti välimuselt inimesena."
"Sest Jumal on üks, ka vahemees üks Jumala ja inimeste vahel,
inimene Kristus Jeesus."
Mõtle, kui imeline, et Tema, kes oli taeva hiilguses kõikvõimas,
muutus samasuguseks kui meie;
ta sai inimeseks, kes oli seotud inimese piiratusega.
Jeesus ei olnud pooleldi Jumal, pooleldi inimene,
Ta oli 100-protsendiliselt Jumal ja 100-protsendiliselt inimene.
Ta koges inimese nõrkust kuni ristini välja.
Piibel ütleb kaunilt:
"Sest meil pole niisugune ülempreester,
kellel ei oleks kaastundmust meie nõtrustega,
vaid kes kõiges on kiusatud otsegu meie, siiski ilma patuta."
Meil on selline Jeesus, kes läbis samasuguse inimese tee
ja oli kõiges kiusatud samamoodi nagu sina.
Ta teab, mis tähendab inimene olla.
Ta on kutsunud meid inimesteks.
Ta tuli ise üleloomulikust maailmast, et olla inimene meie pärast,
et näidata meile teed igavesse ellu.
Jeesus elas õige inimese elu omas jõus, Jumala jõus,
kuid Ta ei oota sedasama sinult.
Me ei pea käima õigsuse teed omas jõus.
Saladus on ülestõusnud Kristus, inimese Poeg.
Nii möödusid meie ühised 45 minutit.
Aitäh vaatamast! Kohtume nädala pärast!
Õnnistatud nädalat!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui käesolev saade sind puudutas,
palun teata meile sellest e-postiaadressil -
toimisto@onewaymission.fi
Saadet toetasid Stenroos Oy ja Häkkinen Oy
Tõlge: Monika Jaaguri
toimisto@onewaymission.fi